ABAZIGU abeebijambiya bayingiridde paasita e Kiteezi ne bamutemaatema kati apooceza mu ddwaaliro e Mulago.
Paasita Buluhan Emmaneul Muwanguzi ow'ekkanisa ya Power of God Ministries International esangibwa e Kanyanya, abazigu abatannamanyika nga baabadde babagalidde ebijambiya baamuyingiridde mu kiro kya Mmande ku ssaawa nga 5:00 ez'ekiro ne bamutemaatema ne bamuleka ng'ataawa ne badduka.
Ekigendererwa ky'abazigu bano kyatabudde ab'omu maka oluvannyuma lw'okutegeeza nti, tewali kintu n'ekimu mu nnyumba kye baatutte okuggyako 'waleti' gye baggye mu mpale ya paasita.
Sarah Babirye mwannyina wa paasita bwe baabadde mu nnyumba yategeezeza nti, abazigu bano okubalumba buli omu yabadde agenze mu buliri bwe era nga baggaddewo ebisenge byonna.
Muwanguzi embeera abazigu gye baamuyisizzamu yabadde mbi nga mu kiseera kino ali ku kitanda nga tavaamu kigambo kyonna era abasawo bagezaako okumujjanjaba okulaba ng'embeera ye etereera.
Oluvannyuma lw'okumwekebejja mu 'scan' abasawo baategeezezza ng'ebijambiya ebyamutemeddwa bwe byamutuuse ku kawanga ng'akasaayi kamutuuse ku bwongo.